钦定古今图书集成/明伦汇编/氏族典/第262卷 > 王维
## 钦定古今图书集成/明伦汇编/氏族典/第262卷 > 王维

按《唐书王维传》：“维字摩诘，九岁知属辞，与弟缙齐名，
资孝友。开元初，擢进士，调大乐丞，坐累为济州司仓
参军。张九龄执政，擢右拾遗，历监察御史。母丧毁几
不生。服除，累迁给事中。安禄山反，元宗西狩，维为贼
得，以药下利阳喑。禄山素知其才，迎置洛阳，迫为给
事中。禄山大宴凝碧池，悉召梨园诸工皆泣。维闻悲”
甚，赋诗悼痛。贼平，皆下狱。或以诗闻行在，时缙位已
显，请削官赎维罪，肃宗亦自怜之，下迁太子中允。久
之，迁中庶子，三迁尚书右丞。缙为蜀州刺史未还，维
自表“己有五短，缙五长，臣在省户，缙远方，愿归所任
官，放田里，使缙得还京师。”议者不之罪。久乃召缙为
左散骑常侍。上元初卒，年六十一。维工草隶，善画，名
盛于开元、天宝间。别墅在辋川，地奇胜，有华子冈、欹
湖、竹里馆、柳浪、茱萸沜、辛夷坞。与裴迪游其中，赋诗
相酬为乐。丧妻不娶，孤居三十年。母亡，表辋川第为
寺，终葬其西。